เกียรตินาคินคาดปีนี้ดอกเบี้ยคงที่2.75%
ธนาคารเกียรตินาคิน ประเมินปีนี้เศรษฐกิจโต เงินเฟ้อไม่น่าห่วง ทำให้แนวโน้มดอกเบี้ยคงที่ 2.75%
6 ก.พ. 2556

ธนาคารเกียรตินาคิน ประเมินปีนี้เศรษฐกิจโต เงินเฟ้อไม่น่าห่วง ทำให้แนวโน้มดอกเบี้ยคงที่ 2.75%
นายอภินันท์ เกลียวปฏินนท์  ประธานธุรกิจธนาคารพาณิชย์และกรรมการผู้จัดการใหญ่ ธนาคารเกียรตินาคิน กล่าวว่า ธนาคารคาดการณ์ว่า ปีนี้อัตราดอกเบี้ยนโยบายจะคงที่ในระดับ 2.75% เนื่องจากเงินเฟ้อยังไม่น่ากังวลอยู่ที่ 2.8-3.8% ขณะที่อัตราการขยายตัวเศรษฐกิจ(จีดีพี) คาดการณ์อยู่ที่ 4-5%  
ขณะที่ธุรกิจธนาคารปีนี้ตั้งเป้าสินเชื่อรวมจะเติบโตที่ 19% โดยจะโตในอัตรา 16% ในส่วนของสินเชื่อรายย่อย และ 34% ในส่วนของสินเชื่อธุรกิจ ตลอดจนตั้งเป้าการขายทรัพย์สินรอขาย (เอ็นพีเอ) ไว้ที่ 2,500 ล้านบาท สำหรับสาขาธนาคาร 87 แห่ง ที่มีอยู่นั้นสามารถให้บริการลูกค้าทั้งสินเชื่อและเงินฝากได้อย่างครอบคลุมอยู่แล้วอาจจะยังไม่มีแผนที่จะเปิดสาขาเพิ่มในปีนี้ แต่จะเป็นการปรับปรุงรูปแบบการให้บริการของสาขาให้สอดคล้องกับกลยุทธ์และเป้าหมายธุรกิจ
นายอภินันท์ กล่าวว่า สำหรับรถยนต์คันแรกนั้น ธนาคารไม่ได้เน้นมาก มีเพียง 2 หมื่นคันที่เข้าโครงการและใช้สินเชื่อกับธนาคาร เนื่องจากธนาคารให้วางเงินดาวน์ขั้นต่ำ 20% ขณะที่สถาบันการเงินอื่นให้วางเงินดาวน์ต่ำกว่านี้จึงอาจจูงใจลูกค้ามากกว่า ยอมรับว่าธนาคารระมัดระวังเรื่องหนี้ลูกค้ารายย่อย และเฝ้าระวัง เพราะความสามารถการหารายได้ของลูกค้าเมื่อเทียบกับรายจ่าย และการกู้เงินเริ่มมีสัดส่วนสูงขึ้น